# 6.pielikums

# iepirkuma id.nr. LU CFI 2018/10

# LĪGUMS par mājaslapas izstrādi Nr. *[līguma numurs]*

*[noslēgšanas vieta] [datums]*

**Latvijas Universitātes Cietvielu fizikas institūts** (turpmāk tekstā – LU CFI), direktora Mārtiņa Rutka personā, kurš rīkojas pamatojoties uz Latvijas Universitātes Cietvielu fizikas institūta nolikumu (apstiprināts ar Ministru kabineta 2013. gada 19. augusta rīkojumu Nr. 380), turpmāk tekstā – **Pasūtītājs**, no vienas puses,

un

*[vārds, uzvārds vai firma], [personas kods vai vienotās reģistrācijas nr.], [adrese], [juridiskām personām – likumiskais pārstāvis vai pilnvarotā persona]*, turpmāk tekstā – **Izpildītājs**, no otras puses,

turpmāk tekstā katra atsevišķi saukta – **Puse** un abas kopā – **Puses**,

saskaņā ar iepirkuma “Institūta mājas lapas izstrāde sadarbībai ar industriju” (id. Nr. LU CFI 2018/10) rezultātiem, izsakot savu brīvu gribu, bez maldības, viltus un spaidiem, noslēdz šāda satura līgumu, turpmāk tekstā – **Līgums**:

1. Definīcijas

1.1. Ja vien tieši nav norādīts vai no konteksta neizriet citādi, Līgumā lietotajiem terminiem ir šāda nozīme:

1.1.1. **Pakalpojums** – interneta mājaslapas „[*mājaslapas nosaukums/domēna vārds*]” izstrāde saskaņā ar iepirkuma “Institūta mājas lapas izstrāde sadarbībai ar industriju” (id. Nr. LU CFI 2018/10) tehniskās specifikācijas prasībām un Izpildītāja piedāvājumu (Līguma pielikums Nr.*[pielikuma numurs])*;

1.1.2. **Līguma summa** – atlīdzība par sniegto Pakalpojumu saskaņā ar Līguma 4.1.punktu;

1.1.3. **Pakalpojuma pieņemšanas–nodošanas akts** – dokuments, kuru Puses paraksta, nododot un pieņemot Pakalpojumā ietvertos darbus (Līguma pielikums Nr.*[pielikuma numurs])*.

1.2. Vienskaitlis (pēc nepieciešamības) ietvers arī daudzskaitli un otrādi; lietvārds, lietots sieviešu dzimtē, (pēc nepieciešamības) ietvers arī vīriešu dzimti un otrādi; un atsauces uz pielikumiem un punktiem būs atsauces uz šī Līguma pielikumiem un punktiem.

1. Līguma priekšmets

2.1. Šīs Līguma darbības laikā Izpildītājs apņemas nodrošināt Pasūtītājam Pakalpojumu pa etapiem, saskaņā ar šī Līguma noteikto kārtību, Iepirkumā ietverto tehnisko specifikāciju un Izpildītājam saistošo tā iesniegto tehnisko un finanšu piedāvājumu, kas ir šī līguma neatņemama sastāvdaļa. *Izpildītāja piedāvājam tiek piemērota ierobežotas pieejamības informācijas statuss, nodrošinot atbilstošu šādas informācijas aizsardzību.*

2.2. Puses vienojas, ka Izpildītājs veic Pakalpojuma pamatdarbus saskaņā ar Izpildītāja piedāvājumu ne vēlāk kā 16 nedēļu laikā jeb līdz **[*gads ciparos*].gada[*datums ciparos*].[*mēnesis vārdiem*]** un nodrošina izstrādātās mājas lapas uzturēšana 30 mēnešus pēc tās nodošanas Pasūtītājam,.

2.3. Jebkāda ar šo Līgumu saistīta un jebkurā formā pieejama informācija vai citāda veida dati, tai skaitā Izpildītāja sagatavotie materiāli, ir Pasūtītāja īpašums. Izpildītājam nav tiesību jebkādā veidā ierobežot Pasūtītāja tiesības brīvi rīkoties ar tiem.

1. Pakalpojuma pieņemšanas un nodošanas kārtība

3.1. Izpildītājs nodod Pakalpojumu Pasūtītājam ar Pakalpojuma pieņemšanas–nodošanas aktu.

3.2. Pasūtītājs 5 (piecu) darba dienu laikā no Pakalpojuma pieņemšanas–nodošanas akta saņemšanas nosūta Izpildītājam parakstītu Pakalpojuma pieņemšanas–nodošanas aktu vai rakstisku motivētu atteikšanos no Pakalpojuma pieņemšanas.

3.3. Ja Pasūtītājs atteicies pieņemt Pakalpojumu Līguma 3.2.punktā noteiktajā kārtībā, Izpildītājs veic Pasūtītāja atteikumā norādīto trūkumu novēršanu par saviem līdzekļiem 5 (piecu) darba dienu laikā no attiecīga Pasūtītāja atteikuma saņemšanas brīža un atkārtoti iesniedz Pasūtītājam Pakalpojuma pieņemšanas–nodošanas aktu.

3.4. Ja šī Līguma 3.3.punktā minēto trūkumu novēršana nav iespējama, Izpildītājs atlīdzina visus tādējādi Pasūtītājam radušos zaudējumus un Pasūtītājam ir tiesības prasīt atbilstoši samazināt Līguma summu.

3.5. Pēc Pakalpojuma pieņemšanas–nodošanas akta parakstīšanas un Izpildītāja rēķinu apmaksas, Pasūtītājs iegūst visas autortiesības un blakustiesības uz Pakalpojumu vai tā daļu, kas ir nododams Latvijas Republikas Autortiesību likuma 15.panta izpratnē.

1. Līguma summa un norēķinu kārtība

4.1.**Līguma summa** **ir** **[*summa ciparos*] EUR** ([*Līguma summa vārdos*] eiro) bez pievienotās vērtības nodokļa (PVN), ko sastāda sekojošas Pakalpojuma sadaļu cenas[[1]](#footnote-1):

4.1.1. Pakalpojuma pamatdarbu kopējā cen*a [summa ciparos]* EUR bez PVN,

4.1.2. Uzturēšanas maksa *[summa ciparos]* EUR bez PVN ,

4.1.3. Pakalpojuma papildus darbu kopējā cen*a [summa ciparos]* EUR bez PVN.

4.2.Pasūtītājs veic samaksu par Līguma 2.1.punktā minēto Pakalpojumu sekojošā kārtībā:

4.2.1. Pasūtītājs veic avansa maksājumu - 30% (trīsdesmit procenti) apmērā no Līguma 4.1.1. punktā noteiktās summas 10 (desmit) darba dienu laikā no Līguma noslēgšanas un Izpildītāja avansa rēķina saņemšanas, savukārt 70% (septiņdesmit procenti) maksājumu 10 (desmit) darba dienu laikā pēc atbilstoša Pakalpojuma pieņemšanas–nodošanas akta abpusējas parakstīšanas un Izpildītāja rēķina saņemšanas dienas;

4.2.2. Līguma 4.1.2. noteikto maksājumu Pasūtītājs veic trijās daļās: 30% (trīsdesmit procenti) pēc pēc uzturēšanas pakalpojuma uzsākšanas un Izpildītāja rēķina saņemšanas, 30% (trīsdesmit procenti) pēc 15 (piecpadsmit) mēnešiem pēc uzturēšanas pakalpojuma uzsākšanas un Izpildītāja rēķina saņemšanas, un pārējos 40% (četrdesmit procentus) no maksājuma - 10 (desmit) darba dienu laikā pēc uzturēšanas posma beigām un Izpildītāja rēķina saņemšanas dienas;

4.2.3. Līguma 4.1.3. maksājums tiek veikts pēc katra papildus darba izpildes 10 (desmit) darba dienu laikā pēc atbilstoša Pakalpojuma pieņemšanas–nodošanas akta abpusējas parakstīšanas un Izpildītāja rēķina saņemšanas dienas.

4.3.Līguma izbeigšanas gadījumā Pasūtītājs apņemas samaksāt Izpildītājam par kvalitatīvi izpildītajiem darbiem, kas veikti līdz Līguma izbeigšanai un norādīti Pušu parakstītajā aktā par padarīto darbu izpildi.

1. Izpildītāja tiesības un pienākumi

5.1. Izpildītājs apņemas izpildīt Pakalpojumu šajā Līgumā paredzētajā termiņā, apjomā un kvalitātē, ievērojot Latvijas Republikā spēkā esošos normatīvos aktus.

5.2. Izpildītājs apņemas sniegt Pasūtītājam informāciju par Pakalpojuma izstrādes gaitu 3 (trīs) darba dienu laikā no Pasūtītāja rakstveida pieprasījuma saņemšanas.

5.3. Izpildītājs apņemas nodot Pasūtītājam Pakalpojumā ietvertos darbus, sastādot Pakalpojuma pieņemšanas–nodošanas aktu.

5.4. Izpildītājs apņemas šajā Līgumā noteiktajā kārtībā veikt Pakalpojuma trūkumu novēršanu.

5.5. Ja Izpildītājs nokavē Pakalpojumā ietverto darbu izpildes termiņu, Pasūtītājam ir tiesības no Izpildītāja pieprasīt līgumsodu 0,5% (nulle, komats, pieci procenti) apmērā no Līguma summas par katru nokavēto dienu, bet ne vairāk kā 10% (desmit procenti) no Līguma 4.1. punktā norādītās Līgumsummas.

1. Pasūtītāja tiesības un pienākumi

6.1. Pasūtītājs Līguma parakstīšanas dienā nodod Izpildītājam visu informāciju – vizuālos materiālus, logo un citus materiālus, kas Pakalpojuma sniegšanas ietvaros Izpildītājam ir nepieciešami. Pakalpojuma sniegšanas gaitā Pasūtītājs apņemas nodrošināt Izpildītāju ar visiem Pakalpojuma sniegšanai nepieciešamajiem materiāliem 3 (trīs) darba dienu laikā no Izpildītāja rakstveida pieprasījuma saņemšanas.

6.2. Pasūtītājam ir tiesības kontrolēt šī Līguma izpildes gaitu un pieprasīt no Izpildītāja kontroles veikšanai nepieciešamo informāciju.

6.3. Pasūtītājs apņemas šajā Līgumā noteiktajos termiņos un kārtībā apmaksāt Izpildītāja veiktos Pakalpojumus.

6.4. Pasūtītājam ir pienākums veikt izpildītā Pakalpojuma pieņemšanu saskaņā ar šī Līguma nosacījumiem.

6.5. Ja Pasūtītājs nokavē Līguma summas maksājuma termiņu, Pasūtītājs maksā Izpildītājam līgumsodu 0,5% (nulle, komats, pieci procenti) apmērā no Līguma summas par katru nokavēto dienu, bet ne vairāk kā 10% (desmit procenti) no kavētā maksājuma summas.

1. Līguma spēkā stāšanās un darbības termiņš

7.1. Šis Līgums stājas spēkā ar tā parakstīšanas brīdi un ir spēkā līdz visu Līgumā minēto saistību izpildei.

7.2. Abām Pusēm rakstveidā vienojoties, Līgums var tikt izbeigts pirms saistību pilnīgas izpildes.

7.3. Pasūtītājam ir tiesības vienpusēji izbeigt Līgumu:

7.3.1. ja Izpildītājs kavē Līguma 2.2.punktā noteikto kopējo termiņu ilgāk par 20 (divdesmit) darba dienām vai Pakalpojuma pamatetapu termiņus ilgāk par 10 (desmit) darba dienām;

7.3.2. ja Izpildītājs rīkojas pretēji Līguma nosacījumiem;

7.3.3. Pasūtītājam zudusi aktualitāte saņemt pakalpojumu no Izpildītāja;

7.3.4. ja Izpildītājs kļūst maksātnespējīgs vai attiecībā uz to tiek uzsākts tiesiskās aizsardzības, bankrota vai likvidācijas process.

7.4. Izbeidzot Līgumu vienpusēji Līguma 7.3.1.-7.3.3. punktos noteiktajos gadījumos, Pasūtītājs brīdina Izpildītāju rakstveidā 2 (divas) nedēļas iepriekš un veicot norēķinus par kvalitatīvi un saskaņā ar Līguma nosacījumiem līdz paziņojuma par Līguma izbeigšanu nosūtīšanai sniegtajiem un ar Pakalpojuma pieņemšanas–nodošanas aktu pieņemtajiem darbiem, atskaitot līgumsodu.

1. Atbildība

8.1. Puses nekavējoties informē otru Pusi par jebkādiem apstākļiem, kas varētu apgrūtināt vai citādi ietekmēt Līguma izpildi.

8.2. Puses ir savstarpēji atbildīgas viena otrai par zaudējumu nodarīšanu, ja tie radušies vienas Puses vai tās darbinieku, kā arī šī Līguma izpratnē iesaistīto trešo personu darbības vai bezdarbības, tai skaitā – rupjas neuzmanības, ļauna nolūka vai nolaidības, rezultātā, saskaņā ar spēkā esošajiem normatīvajiem aktiem.

8.3. Ar samaksas saņemšanu par sniegtajiem Pakalpojumiem pa etapiem, Izpildītājs bez jebkādiem ierobežojumiem neatsaucami nodod Pasūtītājam visas mantiskās tiesības uz visiem ar autortiesībām aizsargājamajiem darbiem, kurus Izpildītājs vai jebkura cita Izpildītāja piesaistītā persona ir izstrādājusi, sagatavojusi vai kā citādi radījusi, pildot Līguma paredzētās saistības. Izpildītājs piekrīt, ka Pasūtītājam pieder visas tiesības uz Izpildītāja radīto intelektuālā īpašuma tiesību objektu, kuru Izpildītājs ir radījis, pildot Vienošanās un/vai Līgumā paredzētās vai no tā izrietošās saistības.

1. Nepārvarama vara

9.1. Puses neatbild par Līguma saistību neizpildi vai izpildes nokavējumu, ja minētā neizpilde vai nokavējums ir saistīti ar nepārvaramas varas apstākļiem. Ar nepārvaramas varas apstākļiem Līgumā saprotami jebkuri civiliedzīvotāju nemieri, sacelšanās, karš, streiki, ugunsgrēki, plūdi, citas stihiskas nelaimes un citi tamlīdzīgi apstākļi, kas traucē Līguma izpildi un kurus Pusēm nav iespējams ietekmēt.

9.2. Pusei, kuru ietekmējuši nepārvaramas varas apstākļi, ir nekavējoties par to jāziņo otrai Pusei (pievienojot paziņojumam visu tās rīcībā esošo informāciju par nepārvaramas varas gadījumu un šī gadījuma izraisītajām sekām) un jāpieliek visas pūles, lai mazinātu nepārvaramas varas apstākļu sekas. Ja minētie apstākļi aizkavē vai pārtrauc Puses saistību izpildi, tad tādējādi ietekmētais saistību izpildes laiks un Līguma termiņi ir pagarināmi par laika periodu, kas vienāds ar nepārvaramas varas apstākļu darbības periodu un laiku.

9.3. Ja nepārvaramas varas apstākļu rezultātā Puse nevar izpildīt no Līguma izrietošās saistības ilgāk kā 90 (deviņdesmit) dienas pēc kārtas, tad Pusei ir tiesības izbeigt šo Līgumu.

1. Piemērojamais likums un strīdu izšķiršanas kārtība

10.1. Līguma sastādīšanā ņemti vērā un tam piemērojami spēkā esošie Latvijas Republikas normatīvie akti.

10.2. Visi strīdi un nesaskaņas, kas rodas vai var rasties Līguma izpildes gaitā vai sakarā ar to, risināmi savstarpēju pārrunu ceļā, bet, nepanākot vienošanos 30 (trīsdesmit) dienu laikā, strīdus izskata tiesa saskaņā ar Latvijas Republikas normatīvajiem aktiem.

1. Pārējie noteikumi

11.1. Puses apliecina, ka tām ir saprotams Līguma saturs un nozīme, ka tās atzīst Līgumu par pareizu, abpusēji izdevīgu, un vienlaikus paziņo, ka tas slēgts labprātīgi, bez viltus un spaidiem vienai pret otru, pilnībā un vispusīgi ievērojot abu Pušu gribu un intereses.

11.2. Visi Līguma grozījumi vai papildinājumi izstrādājami rakstveidā un pievienojami Līgumam kā pielikumi, kas pēc tam, kad tos parakstījušas abas Puses, kļūst par Līguma neatņemamām sastāvdaļām.

11.3. Ar Līguma noslēgšanas brīdi jebkādas agrākās Pušu vienošanās, rakstiskas vai mutiskas, kas attiecas uz Līguma priekšmetu, zaudē spēku un netiek ievērotas.

11.4. Ja kāds no Līguma noteikumiem zaudē spēku, tas neietekmē pārējo Līguma noteikumu spēkā esamību.

11.5. Papildus Līgumam Puses apņemas parakstīt arī citus nepieciešamos dokumentus un veikt visas darbības, kas ir pamatotas un nepieciešamas, lai veicinātu Līguma pienācīgu izpildi, tā mērķa sasniegšanu un Pušu tiesību realizēšanu.

11.6. Līgums ir saistošs Pusēm, to pilnvarotajām personām, kā arī tiesību un saistību pārņēmējiem. Ja Līguma parakstītājs tā noslēgšanas brīdī nav bijis pilnvarots pārstāvēt Pusi, par kuras pārstāvi viņš uzdodas, tad viņš uzņemas pats kā fiziska persona visas saistības no parakstītā Līguma un atbild par to izpildi ar visu savu mantu.

11.7. Nodaļu nosaukumi Līgumā izmantoti tikai ērtības labad un šī iemesla dēļ neietekmē tā satura skaidrojumu.

11.8. Visi paziņojumi un pretenzijas, kas saistītas ar Līguma izpildi, ir iesniedzamas rakstiski otrai Pusei šī Līguma preambulā norādītajā adresē, un tās ir uzskatāmas par saņemtām:

11.8.1. ja tās izsūtītas ar ierakstītu pasta sūtījumu, tad 5. (piektajā) darba dienā pēc nosūtīšanas dienas;

11.8.2. ja tās nodotas personīgi rokās pret parakstu, tad dienā, kad tās nogādātas pēc saņēmēja adreses.

11.9. Puses apņemas nekavējoties paziņot viena otrai par savas atrašanās vietas, pārstāvja, bankas rekvizītu un citas būtiskas informācijas izmaiņām, kas var ietekmēt Līguma pienācīgu izpildi. Puses uzņemas pilnu atbildību par šī pienākuma savlaicīgu nepildīšanu.

11.10. Līgums, tā noteikumu saturs, kā arī visa informācija, kuru Puses atklājušas viena otrai Līguma izstrādāšanas un izpildes nolūkā, uzskatāma par konfidenciālu un neatklājamu trešajām personām bez otras Puses iepriekšējas rakstveida piekrišanas. Šis nosacījums neattiecas uz publiski pieejamu informāciju normatīvajos aktos noteiktajos gadījumos. Puses ir atbildīgas viena otrai par zaudējumiem, kas nodarīti konfidencialitātes pārkāpumu dēļ.

11.11. Puses vienojas, ka ar Līguma izpildi saistītos jautājumus (iesniegt pretenzijas, veikt saraksti, u.c.) risinās šādas Pušu pilnvarotās personas:

11.11.1. no Pasūtītāja puses: \_\_\_\_\_\_\_ (mob.tālr. \_\_\_\_\_\_; e-pasts: \_\_\_\_\_\_\_);

11.11.2. no Izpildītāja puses: \_\_\_\_\_\_\_\_ (tālr.\_\_\_\_\_\_\_, e-pasts: \_\_\_\_\_\_\_).

11.12. Sarakste Līguma ietvaros starp Pusēm notiek pa e-pastu. E-pastu nosūtīšanas/saņemšanas laiks tiek fiksēts uz Pasūtītāja elektroniskā pasta atskaitēm, kas nepieciešamības gadījumā katrai no Pusēm var kalpot par pierādījumu par attiecīgā e-pasta nosūtīšanu.

11.13. Līguma 11.11.punktā noteiktās Pušu pilnvarotās personas nav pilnvarotas izdarīt grozījumus un labojumus Līgumā un tās pielikumos, parakstīt Līgumu un pieņemšanas-nodošanas aktus.

11.14. Līgums sastādīts uz [*lapu skaits ciparos*] ([*lapu skaits vārdos*]) lapām latviešu valodā [*eksemplāru skaits ciparos*] ([*eksemplāru skaits vārdos*]) eksemplāros, pa vienam katrai no Pusēm.

Pušu paraksti un rekvizīti:

|  |  |
| --- | --- |
| Pasūtītājs: | Izpildītājs: |
| Latvijas Universitātes Cietvielu fizikas institūts |  |
| Juridiskā adrese: Ķengaraga iela 8, Rīga,  LV-1063 | Juridiskā adrese: |
|  | Biroja adrese: |
| NM Nr. LV90002124925 | PVN reģ.Nr.: |
| Norēķinu konts:Banka: | Norēķinu konts:Banka: |
| Bankas kods: | Bankas kods: |

|  |  |
| --- | --- |
| **Pasūtītājs:** | **Izpildītājs:** |
| \_\_\_\_\_\_\_\_\_\_\_\_\_\_\_\_\_\_\_\_\_  Paraksts Z.v. | \_\_\_\_\_\_\_\_\_\_\_\_\_\_\_\_\_\_\_\_\_  Paraksts Z.v. |
|  |  |

1. Pakalpojuma cenas tiek norādītas saskaņā ar Izpildītāja piedāvājumu. [↑](#footnote-ref-1)